На основу члана 40. став 2. Закона о државној управи (''Службени гласник РС'', бр.79/05, 101/07 и 99/14), члана 8. став 1. Закона о информационој безбедности („Службени гласник РС”, број 6/16), члана 2. Уредбе о ближем садржају акта о безбедности информационо-комуникационих система од посебног значаја, начину провере и садржају извештаја о провери безбедности информационо-комуникационих система од посебног значаја („Службени гласник РС“, број 94/16) начелник Расинског управног округа, дана 08.02.2019. године, донео је

**П Р А В И Л Н И К**

**О БЕЗБЕДНОСТИ ИНФОРМАЦИОНО-КОМУНИКАЦИОНОГ СИСТЕМА**

**СТРУЧНЕ СЛУЖБЕ РАСИНСКОГ УПРАВНОГ ОКРУГА**

**I. Oпште одредбе**

**Члан 1.**

 Овим Правилником се утврђују мере заштите, принципи, начин и процедуре постизања и одржавања адекватног нивоа безбедности информационо-комуникационог система Стручне службе Рaсинског управног округа (у даљем тексту: ИКТ систем), као и овлашћења и одговорности у вези са безбедношћу и ресурсима ИКТ система који користи Стручна служба Рaсинског управног округа (у даљем тексту: Стручна служба).

**Члан 2.**

Поједини термини употребљени у овом Правилнику имају следеће значење:

1. *Оператор* је Стручна служба која, у оквиру обављања своје делатности, односно за обављање послова из своје надлежности, користи ИКТ систем;
2. *информациона добра* су сви ресурси Стручне службе који садрже пословне информације, односно сви ресурси путем којих се врши израда, обрада, чување, пренос, брисање и уништвање података у ИКТ систему, укључујући све електронске записе, рачунарску опрему, мобилне уређаје, базе података, пословне апликације и сл;
3. *корисник ИКТ система* је запослени у Стручној служби и други корисник ресурса ИКТ система;
4. *надлежни субјект ИКТ система* је организациона јединица Стручне службе (Одсек општих послова) у чијој су надлежности послови планирања развоја, одржавања и функционисања рачунарско-комуникационе инфраструктуре и развој информационих технологија.

**Члан 3.**

 О информационим добрима води се посебна евиденција.

 Евиденцију из става 1. овог члана води Књиговодство организовано у Одсеку за опште послове Стручне службе.

**Члан 4.**

 Под пословима из области безбедности ИКТ система сматрају се:

* послови заштите информационих добара, односно средстава и имовине

 за надзор над пословним процесима од значаја за информациону безбедност,

* послови управљања ризицима у области информационе безбедности, као и послови предвиђени процедурама у области информационе безбедности,
* послови онемогућавања, односно спречавања неовлашћене или ненамерне измене, оштећења или злоупотребе средстава, односно информационих добара ИКТ система Оператора, као и приступ, измена или коришћење средстава без овлашћења и без евиденције о томе,
* праћење активности, ревизије и надзора у оквиру управљања информационом безбедношћу и
* обавештавање надлежних органа о инцидентима у ИКТ систему, у складу са прописима.

**II. Коришћење ИКТ система**

*1.Управљање ИКТ системом*

**Члан 5.**

 ИКТ системом управља надлежни субјект ИКТ система.

 Надлежни субјект ИКТ система је дужан да све кориснике ресурса ИКТ система упозна са одговорностима и правилима коришћења ресурса ИКТ система, да их обучи за коришћење ресурса ИКТ система, да по завршетку обуке од запосленог узме изјаву о обучености за коришћење ресурса ИКТ система и да о истима води евиденцију.

**Члан 6.**

 У случају промене радног места, односно надлежности корисника ИКТ система, надлежни субјект ИКТ система ће извршити промену права у коришћењу ИКТ система које је корисник ИКТ система имао у складу са описом радних задатака.

**Члан 7.**

 У случају престанка радног ангажовања корисника ИКТ система, кориснички налог се укида.

 Корисник ИКТ система, коме је престало радно ангажовање по било ком основу код Оператора, не сме да открива податке који су од значаја за информациону безбедност ИКТ система.

*2.Администраторски и кориснички налог*

**Члан 8.**

 Право приступа ИКТ систему имају само запослени, односни корисници који имају администраторске и корисничке налоге.

 Администраторски налог је јединствен налог којим је омогућен приступ и администрација свих ресурса ИКТ система. Администраторски налог може да користи само запослени који је распоређен на послове и радне задатке администратора ИКТ система.

 Кориснички налог је налог који садржи корисничко име и лозинку, који се могу укуцавати или читати са медија на коме постоји електронски сертификат, на основу којих се врши аутентификација – провера идентитета и ауторизација – провера права приступа, односно права коришћења ресурса ИКТ система од стране корисника ИКТ система.

 Кориснички налог додељује администратор ИКТ система, на основу захтева корисника ИКТ система. На основу послова и радних задатака, администратор ИКТ система одређује права приступа у складу са потребама обављања пословних задатака од стране корисника ИКТ система.

 Администратор ИКТ система води евиденцију о корисничким налозима, проверава њихово коришћење, мења права приступа и укида корисничке налоге на основу захтева корисника ИКТ система.

*3.Одговорности корисника за заштиту сопствених средстава за аутентикацију*

**Члан 9.**

 Кориснички налог се састоји од корисничког имена и лозинке.

 Корисничко име се креира по матрици име, презиме, латиничним писмом без употребе слова ђ, ж ,љ, њ, ћ, ч, џ, ш. Уместо ових слова користе се слова из следеће табеле:

|  |  |
| --- | --- |
| Ћирилична слова | Латинична слова |
| ђ | dj |
| ж | z |
| љ | lj |
| њ | nj |
| ћ, ч, ш | c |
| џ | dz |

Лозинка мора да садржи минимум шест карактера комбинованих од малих и великих слова и цифара.

 Лозинка не сме да садржи препознатљиве податке корисника ИКТ система.

 Ако корисник ИКТ система посумња да је друго лице открило његову лозинку дужан је да о томе одмах обавести администратора ИКТ система.

 Корисник ИКТ система дужан је да мења лозинку у складу са потребама.

 Неовлашћено уступање корисничког налога другом лицу подлеже дисциплинској одговорности.

 За послове извршене под одређеним корисничким именом и лозинком одговоран је корисник ИКТ система којем су додељени.

**III. Предмет, мере и субјекти заштите ИКТ система**

*1.Предмет заштите ИКТ система*

**Члан 10.**

 Предмет заштите ИКТ система су:

* хардверске и софтверске компоненте ИКТ система,
* подаци који се обрађују или чувају на компонентама ИКТ система и
* кориснички налози и други подаци о корисницима иноформатичких ресурса ИКТ система.

*2.Мере и субјекти заштите ИКТ система*

**Члан 11.**

 Мере прописане овим Правилником се односе на све организационе јединице Оператора, на све кориснике ИКТ система Оператора, као и на трећа лица која користе информатичке ресурсе Оператора.

**Члан 12.**

 Мерама заштите ИКТ система Оператора обезбеђује се превенција од настанка инцидената, односно превенција и минимизација штете од инцидената који угрожавају вршење надлежности и обављање делатности, а посебно у oквиру пружања услуга другим лицима.

 Ради заштите тајности, аутентичности и интегритета података, Оператор може да размотри коришћење одговарајућих мера криптозаштите.

**Члан 13.**

 Послове из области безбедности ИКТ система Оператора обавља надлежани субјект ИКТ система*.*

*3.Обавезе корисника*

**Члан 14.**

 Корисник ИКТ система је дужан да поштује и следећа правила безбедног и примереног коришћења ресурса ИКТ система:

1) да користи информатичке ресурсе искључиво у пословне сврхе;

2) да прихвати да су сви подаци који се складиште, преносе или обрађују у оквиру информатичких ресурса власништво Оператора и да могу бити предмет надгледања и прегледања;

3) да поступа са поверљивим подацима у складу са прописима, а посебно приликом копирања и преноса података;

4) да безбедно чува своје лозинке у односу на друга лица;

5) да мења лозинке сагласно утврђеним правилима;

6) да се, пре сваког удаљавања од радне станице, одјави са система, односно закључа радну станицу;

7) да користи DVDRW, CDRW и USB екстерне меморије на радној станици само уз одобрење надлежног субјекта ИКТ система;

8) да захтев за инсталацију софтвера или хардвера подноси у писаној форми, одобрен од стране надлежног руководиоца;

9) да обезбеди сигурност података у складу са важећим прописима;

10) да приступа информатичким ресурсима само на основу изричито додељених корисничких права од стране надлежног субјекта ИКТ система;

11) да не сме да зауставља рад или брише антивирусни програм, мења његове подешене опције нити да неовлашћено инсталира други антивирусни програм;

12) да не сме на радној станици да складишти садржај који не служи у пословне сврхе;

13) да израђује заштитне копије (backup) података у складу са прописаним процедурама;

14) да користи Internet, Intranet и e-mail сервис Оператoра у складу са прописаним процедурама;

15) да прихвати да се одређене врсте информатичких интервенција обављају у утврђено време;

16) да прихвати да сви приступи информатичким ресурсима и информацијама треба да буду засновани на принципу минималне неопходности;

17) да прихвати инсталацију техника и програма у циљу сигурности ИКТ система;

18) да не сме да инсталира, модификује, искључује из рада или брише заштитни, системски или апликативни софтвер.

*4.Ограничење приступа подацима и средствима за обраду података*

**Члан 15.**

 Приступ ресурсима ИКТ система одређен је врстом налога који корисник ИКТ система има.

 Корисник ИКТ система који има администраторски налог, има права приступа свим ресурсима ИКТ система (софтверским и хардверским, мрежи и мрежним ресурсима) у циљу инсталације, одржавања, подешавања и управљања ресурсима ИКТ система.

 Корисник ИКТ система може да користи само свој кориснички налог који је добио од администратора ИКТ система и не сме да омогући другом лицу коришћење његовог корисничког налогa, сем администратору ИКТ система за подешавање корисничког профила и радне станице.

 Корисник ИКТ система који на било који начин злоупотреби права, односно ресурсе ИКТ система, подлеже кривичној и дисциплинској одговорности.

**IV. Појединачне мере заштите**

*1.Физичка зaштита oбjeкaтa, прoстoрa, прoстoриjа oднoснo зoна у кojимa сe налазе средства и документи ИКТ система и oбрaђуjу пoдaци у ИКТ систeму*

**Члан 16**.

 Простор у коме се налазе рачунари за вођење база података и централни рачунар (сервер), мрежна или комуникациона опрема ИКТ система, организује са као административна зона.

 Административна зона се успоствља за физички приступ ресурсима ИКТ система у контролисаном, видљиво означеном простору, који је обезбеђен механичком бравом. Евиденцију о уласку у ову зону води надлежни субјект ИКТ система.

**Члан 17.**

 Улаз у просторију у којој се налази ИКТ опрема, дозвољен је само запосленима у надлежном субјекту ИКТ система.

 Осим лица из става 1. овог члана, приступ административној зони могу имати и трећа лица у циљу инсталације и сервисирања одређених ресурса ИКТ система, а по претходном одобрењу начелника Расинсог управног округа.

 Просторија из става 1. овог члана мора бити видљиво обележена и у њој се мора налазити противпожарна опрема, која се може користити само у случају пожара у просторији у којој се налази ИКТ опрема и медији са подацима.

 Прозори и врата на просторији из става 1. овог члана морају увек бити затворени.

 Сервери и активна мрежна опрема (switch, modem, router, firewal), морају стално бити прикључени на уређаје за непрекидно напајање – UPS.

 У случају нестанка електричне енергије, у периоду дужем од капацитета UPS-a, овлашћено лице је дужно да искључи опрему у складу са процедурама произвођача опреме.

 У случају изношења опреме из просторије из става 1. овог члана ради селидбе или сервисирања, неопходно је одобрење начелника Рaсинског управног округа који ће одредити услове, начин и место изношења опреме.

 Ако се опрема износи ради сервисирања, поред одобрења начелника Рaсинског управног округа, потребно је сачинити записник у коме се наводи назив и тип опреме, серијски број, назив сервисера, име и презиме овлашћеног лица сервисера.

 Уговором са сервисером обавезно се дефинише обавеза заштите података који се налазе на медијима који су део ИКТ ресурса Оператера.

*2.Бeзбeднoст рaдa нa дaљину и упoтрeба мoбилних урeђaja*

 **Члан 18.**

 Нерегистровани корисници путем мобилних уређаја могу приступити следећим ресурсима ИКТ система Оператора: Internet-у, e-mail сервису и web site-у.

 Корисници ИКТ система, могу путем мобилних уређаја или рачунара, који су у власништву Оператора и који су подешени од стране надлежног субјекта ИКТ система, да приступају само оним деловима ИКТ система који им омогућавају обављање радних задатака у оквиру њихове надлежности као што су електронска пошта, поједине апликације везане за обављање посла и друго, а на основу писане сагласности начелника Рашког управног округа.

 Мобилни уређаји морају бити подешени тако да омогуће сигуран и безбедан приступ, уз активан одговарајући софтвер за заштиту од вируса и другог злонамерног софтвера.

 Кориснику ИКТ система је забрањена самостална инсталација софтвера и подешавање мобилног уређаја, као и давање уређаја неовлашћеним лицима.

 Надлежни субјект ИКТ система свакодневно контролише приступ ресурсима ИКТ система и проверава да ли има приступа са непознатих уређаја.

 Уколико се установи неовлашћен приступ, о томе се путем електронске поште одмах, а најкасније сутрадан обавештава начелника Рaсинског управног округа.

**Члан 19.**

 Приступ ресурсима ИКТ система са приватног уређаја није дозвољен, осим ако је уређај у власништву Оператора оштећен и није обезбеђена замена.

 Сагласност на коришћење приватног уређаја у случају из става 1. овог члана даје начелник Рaсинског управног округа.

 Евиденцију приватних уређаја са којих ће бити омогућен приступ води надлежни субјект ИКТ система.

**Члан 20.**

 Приватни уређаји са којих ће се приступати ресурсима ИКТ система морају бити подешени од стране надлежног субјекта ИКТ система.

 Приватни уређаји са којих се може приступати ресурсима ИКТ система могу се користити само за обављање послова у надлежности корисника ИКТ система и то само у периоду када није могуће користити уређај у власништву Оператора.

 Надлежни субјект ИКТ система је дужан да, пре предаје уређаја овлашћеном сервису, уради backup података који се налазе у мобилном уређају, а потом их обрише из уређаја, а да по извршеном сервисирању врати податке у мобилни уређај.

*3.Заштита носача података*

**Члан 21.**

Подаци који се налазе у ИКТ систему представљају тајни податак који је, у складу са прописима о тајности података, одређен или означен одређеним степеном тајности.

 Подаци који се означе као тајни, морају бити заштићени у складу са одредбама Уредбе о посебним мерама заштите тајних података у информационо-телекомуникационим системима.

**Члан 22.**

 Надлежни субјект ИКТ система ће успоставити организацију приступа подацима, посебно онима који буду означени тајним у складу са Законом о тајности података, тако да документи са ознаком тајности могу да се сниме, односно архивирају или запишу на фајл серверу у фолдеру над којим ће право приступа имати само корисници ИКТ сервиса који на то буду имали право.

 Документи са ознаком тајности може да сними на друге носаче (екстерни HDD, USB, CD, DVD) само начелник Рашког управног округа или запослени којег начелник Расинског управног округа овласти писаним путем.

 Евиденцију носача на којима су снимљени подаци са ознаком тајности, води надлежни субјект ИКТ система.

 Носачи на којима се налазе документи са ознаком тајности морају бити прописно обележени и одложени на место на коме ће бити заштићени од неовлашћеног приступа.

 У случају транспорта носача са подацима са ознаком тајности, начелник Расинског управног округа ће одредити одговорну особу и начин транспорта.

 Приликом брисања података за ознаком тајности са носача на којима су се налазили, подаци морају бити неповратно обрисани, а ако то није могуће, такви носачи морају бити физички оштећени, односно уништени.

*4.Обезбеђивање исправног и безбедног функционисања средстава за обраду података*

**Члан 23.**

 За развој и тестирање софтвера пре увођења у рад у ИКТ систем морају се користити сервери који су намењени тестирању и развоју.

 Забрањено је коришћење сервера који се користе у оперативном раду за тестирање софтвера.

 Пре увођења у рад новог софтвера неопходно је направити копију-архиву постојећих података.

*5.Заштита података и средстава за обраду података од злонамерног софтвера*

 **Члан 24.**

 Заштита од злонамерног софтвера на мрежи спроводи се у циљу заштите од вируса и друге врсте злонамерног кода који у рачунарску мрежу могу доспети интернет конекцијом, email-ом, зараженим преносним медијима (УСБ меморија, ЦД итд.), инсталацијом нелиценцираног софтвера и сл.

 За успешну заштиту од вируса на сваком рачунару се инсталира антивирусни програм.

 Свакодневно се аутоматски у тачно одређено време врши допуна антивирусних дефиниција.

*6.Заштита при коришћењу интернета*

**Члан 25.**

 У циљу заштите, односно упада у ИКТ систем Опертора са интернета, надлежни субјект ИКТ система је дужан да одржава систем за спречавање упада.

 Руководиоци организационих јединица Оператора одређују који запослени имају право приступа интернету ради прикупљања података и осталих информација везаних за обављање послова у њиховој надлежности.

 Запослени којима је одобрено коришћење интернета и електронске поште дужни су да приликом коришћења истог поступају по међународним конвенцијама и правилима понашања.

 Корисницима који су прикључени на ИКТ систем је забрањено самостално прикључење на интернет, односно прикључење преко сопственог модема.

 Надлежни субјект ИКТ система може укинути приступ интернету у случају доказане злоупотребе истог.

 Корисници ИКТ система којима је одобрено коришћење интернета дужни су да се придржавају мера заштите од вируса и упада са интернета у ИКТ систем, а сваки рачунар чији се корисник прикључује на интернет мора бити одговарајуће подешен и заштићен, при чему подешавање врши надлежни субјект ИКТ система.

 Приликом коришћења интернета корисник ИКТ система коме је одобрено коришћење интернета дужан је избегавати сумњиве WЕB странице, у циљу спречавања инсталирања програма који могу нанети штету ИКТ систему.

 У случају да корисник примети необично понашање рачунара, ту појаву је дужан да без одлагања пријави надлежном субјекту ИКТ система.

**Члан 26.**

 Кориснику ИКТ система коме је дозвољено коришћење интернета, забрањено је гледање филмова и играње игрица на рачунарима и претраживање WЕБ страница које садрже порнографски и остали недоличан садржај, као и самовољно преузимање истих са интернета.

**Члан 27.**

 Недозвољена употреба интернета обухвата и:

 - инсталирање, дистрибуцију, оглашавање, пренос или на други начин чињење доступним „пиратских“ или других софтверских производа који нису лиценцирани на одговарајући начин;

 - нарушавање сигурности мреже или на други начин онемогућавање пословне интернет комуникације;

 - намерно ширење деструктивних и опструктивних програма на интернету (интернет вируси, интернет тројански коњи, интернет црви и друга врста недозвољених софтвера);

 - недозвољено коришћење друштвених мрежа и других интернет садржаја које је ограничено одлуком надлежног органа Оператора;

 - преузимање података у количини која проузрокује велико оптерећење на мрежи;

 - преузимање материјала заштићених ауторским правима;

 - коришћење линкова који нису у вези са послом;

 - недозвољени приступ садржају, промена садржаја, брисање или прерада садржаја преко интернета.

*7.Заштита од губитка података*

**Члан 28.**

 За потребе обнове, базе података обавезно се архивирају на преносиве медије (CD, DWD, STRIMER TRAKA, EKSTERNI HDD), најмање једном дневно, недељно, месечно и годишње, након радног времена.

 Остали фајлови-документи се архивирају најмање једном недељно, месечно и годишње.

 Подаци о корисницима ИКТ система, архивирају се најмање једном месечно.

**Члан 29.**

 Сваки примерак годишње копије-архиве чува се у року који је дефинисан Упутством о канцеларијском пословању органа државне управе.

 Сваки примерак преносног информатичког медија са копијама-архивама, мора бити означен бројем, врстом (дневна, недељна, месечна, годишња), датумом израде копије-архиве, као и именом запосленог/корисника који је извршио копирање-архивирање.

 Дневне, недељне и месечне копије-архиве се чувају у просторији која је обезбеђена физички и у складу са мерама заштите од пожара.

 Годишње копије-архиве се израђују у једном примерку који се чува у просторији у којој се чувају дневне, недељне и месечне копије-архиве.

**Члан 30.**

 Исправност копије-архива проверава се најмање на шест месеци и то тако што се врши враћање база података које се налазе на медију, при чему подаци, после враћања, треба да буду исправни и спремни за употребу.

*8.Чување података о догађајима који могу бити од значајаза безбедност ИКТ система*

**Члан 31.**

 О активностима администратора ИКТ система и корисника ИКТ система води се дневник активности.

 Сваког последњег радног дана у недељи датотека у којој се налази дневник активности се архивира по процедури за израду копија-архива осталих података у ИКТ систему, у складу са чланом 28. овог Правилника.

*9.Систем за контролу*

**Члан 32.**

 Систем за контролу и дојаву о грешкама, неовлашћеним активностима и другим могућим проблемима у ИКТ систему, мора бити подешен тако да одмах обавештава администратора ИКТ система, руководиоца организационе јединице у чијој су надлежности послови информационих технологија и начелника Рaсинског управног округа о свим нерегуларним активностима корисника ИКТ система, покушајима упада и упадима у систем.

*10.Обезбеђивање интегритета софтвера и оперативних система*

**Члан 33.**

 У ИКТ систему може да се инсталира само софтвер за који постоји важећа лиценца у власништву Оператора, односно Freeware и Open source верзије.

 Инсталацију и подешавање софтвера може да врши само надлежни субјет ИКТ система, односно корисник ИКТ система који има овлашћење за то.

 Инсталацију и подешавање софтвера може да изврши и треће лице, у случају да је софтвер набаљен у поступку јавне набавке, а на начин који се дефинише уговором о набавци.

 Треће лице може да изврши инсталацију и подешавање софтвера када је између Оператора и њега уговорено одржавање софтвера у одређеном временском периоду.

**Члан 34.**

 Пре сваке инсталације нове верзије софтвера, односно подешавања, неопходно је направити копију постојећег, како би се обезбедила могућност повратка на претходно стање у случају неочекиваних ситуација.

*11.Заштита од злоупотребе безбедносних слабости ИКТ система*

**Члан 35.**

 Надлежни субјект ИКТ система најмање једном месечно, а по потреби и чешће врши анализу дневника активностиу циљу идентификације потенцијалних слабости ИКТ система.

 Уколико се идентификују слабости које могу да угрозе безбедност ИКТ система, надлежни субјект ИКТ система је дужан да одмах изврши подешавања, односно инсталира софтвер који ће отклонити уочене слабости.

*12. Ревизија ИКТ система*

**Члан 36.**

 Ревизија ИКТ система се мора вршити тако да не омета пословне процесе корисника ИКТ система.

 Надлежни субјект ИКТ система одредиће време обављања ревизије, у зависности од врсте послова и радних задатака корисника ИКТ система код Оператора.

*13.Заштита опреме ИКТ система*

**Члан 37.**

 Комуникациони каблови и каблови за напајање морају бити постављени у зид или каналнице, тако да се онемогући неовлашћен приступ, односно да се изврши изолација.

 Мрежна опрема (switch, router, firewall) морају се налазити у rack орману, закључани.

 Надлежни субјект ИКТ система је дужан да стално врши контролни преглед мрежне опреме и благовремено предузима мере у циљу отклањања евентуалних неправилности.

 Бежична мрежа коју могу да користе посетиоци објеката у надлежности Рaсинског управног округа мора бити одвојена од интерне мреже коју користе корисници ИКТ система и кроз коју се врши размена службених података.

Бежична мрежa из става 4. овог члана треба да буде посебно означена.

*14.Безбедност ИКТ система у случају размене података*

**Члан 38.**

Подаци који су означени ознаком тајности, размењују се са другим органима, организацијама или правни лицима у складу са потписаним актом о размени података.

 Акт из става 1 овог члана садржи податке о овлашћеним лицима за размену података, начину размене података, правни оквир за такву врсту размене, као и правни оквир којим се дефинише заштита података који се размењују.

*15.Заштита података који се користе за потребе тестирања ИКТ система односно делова система*

**Члан 39.**

 За потребе тестирања ИКТ система, односно делова система надлежни субјект ИКТ система може да користи податке који нису означени ознаком тајности, односно службености.

*16.Учешће трећих лица у пословима ИКТ система*

**Члан 40.**

 Начин инсталирања нових, замена и одржавање постојећих ресурса ИКТ система од стране трећих лица која нису запослена у Оператору, регулише се међусобно закљученим уговором.

 Надлежни субјект ИКТ система је задужен за технички надзор над реализацијом уговорених обавеза од стране трећих лица.

**Члан 41.**

 Трећа лица-пружаоци услуга израде и одржавања софтвера могу приступити само оним подацима који се налазе у базама података које су део софтвера који су они израдили, односно за које постоји уговором дефинисан приступ.

 Надлежни субјект ИКТ система је одговоран за контролу приступа и надзор над извршењем уговорених обавеза, као и за поштовање одредби овог Правилника којима су такве активности дефинисане.

**Члан 42.**

 Надлежни субјект ИКТ система је одговоран за надзор над поштовањем уговорених обавеза од стране трећих лица-пружаоца услуга у области поштовања одредби којима је дефинисана безбедност ресурса ИКТ система.

 У случају непоштовања уговорених обавеза, надлежни субјект ИКТ система је дужан да одмах обавести начелника Рашког управног округа, ради предузмања мера у циљу отклањања неправилности.

*17.Превентивне мере и реаговање на безбедносне инциденте*

**Члан 43.**

 У случају било каквог инцидента који може да угрози безбедност ресурса ИКТ система, корисник ИКТ система је дужан да одмах обавести надлежног субјекта ИКТ система.

 По пријему пријаве става 1. овог члана, надлежни субјект ИКТ система је дужан да одмах обавести начелника Рaсинског управног округа и предузме мере у циљу заштите ресурса ИКТ система.

**Члан 44.**

 Уколико се ради о инциденту који је дефинисан Уредбом о поступку достављања података, листи, врстама и значају инцидената и поступку обавештавања о инцидентима у информационо-комуникационим системима од посебног значаја*,* надлежни субјект ИКТ система је дужан да обавести начелника Рaсинског управног округа који о инциденту обавештава надлежни орган дефинисан наведеном Уредбом.

 Надлежни субјект ИКТ система води евиденцију о свим инцидентима, као и пријавама инцидената, у складу са Уредбом, на основу које, против одговорног лица, могу да се воде дисциплински, прекршајни или кривични поступци.

**V. Измене постојећег и успостављање новог ИКТ система**

**Члан 45.**

 О успостављању новог ИКТ система, односно увођењу нових делова и изменама постојећих делова ИКТ система, надлежни субјект ИКТ система води документацију.

 Документација из става 1. овог члана мора да садржи описе свих процедура, а посебно процедура које се односе на безбедност ИКТ система.

**VI. Мере у циљу обезбеђења континуитета обављања посла у ванредним околностима**

**Члан 46.**

 У случају ванредних околности, које могу да доведу до измештања ИКТ система из зграде Рашког управног округа, надлежни субјект ИКТ система је дужан да у најкраћем року пренесе делове ИКТ система неопходне за функционисање у ванредној ситуацији на резервну локацију.

 Делове ИКТ система који нису неопходни за функционисање у ванредним ситуацијама, складиште се на резервну локацију, коју одреди начелник Рaсинског управног округа.

 Складиштење делова ИКТ система који нису неопходни врши се на начин да опрема буде безбедна и обележена, у складу са евиденцијом која се о њој води.

**VII. Провера ИКТ система**

**Члан 47.**

Проверу ИКТ система врши надлежни субјект ИКТ система.

**Члан 48**.

 Провера ИКТ система се врши тако што се:

 1) проверава усклађеност овог Правилника, узимајући у обзир и акта на који се врши упућивање, са прописаним условима, односно проверава да ли су Правилником адекватно предвиђене мере заштите, процедуре, овлашћења и одговорности у ИКТ систему;

 2) проверава да ли се у оперативном раду адекватно примењују предвиђене мере заштите и процедуре у складу са утврђеним овлашћењима и одговорностима, методама интервјуа, симулације, посматрања, увида у предвиђене евиденције и другу документацију;

 3) врши провера безбедносних слабости на нивоу техничких карактеристика компоненти ИКТ система методом увида у изабране производе, архитектуре решења, техничке конфигурације, техничке податке о статусима, записе о догађајима (логове), као и методом тестирања постојања познатих безбедносних слабости у сличним окружењима.

 О извршеној провери сачињава се извештај, који се доставља начелнику Рaсинског управног округа.

**Члан 49.**

 Извештај из члана 48. овог Правилника садржи:

 1) назив Оператора;

 2) време провере;

 3) податке о лицима која су вршила проверу;

 4) извештај о спроведеним радњама провере;

 5) закључке по питању усклађености Правилника о безбедности ИКТ система са прописаним условима;

 6) закључке по питању адекватне примене предвиђених мера заштите у оперативном раду;

 7) закључке по питању евентуалних безбедносних слабости на нивоу техничких карактеристика компоненти ИКТ система;

 8) оцена укупног нивоа информационе безбедности;

 9) предлог евентуалних корективних мера;

 10) потпис одговорног лица које је спровело проверу ИКТ система.

**VIII. Дисциплинска одговрност**

**Члан 50.**

 Непоштовање одредби овог Правилника представља повреду радних обавеза и повлачи дисциплинку одговорност корисника информатичких ресурса ИКТ система Оператора.

**Члан 51.**

Свако коришћење ИКТ ресурса Оператора ван додељених овлашћења, подлеже дисциплинској одговорности запосленог којом се дефинише одговорност за неовлашћено коришћење имовине.

**Члан 52.**

 Корисницима који неадекватним коришћењем интернета узрокују загушење, прекид у раду или нарушавају безбедност мреже може се одузети право приступа.

**IX. Измена Правилника**

**Члан 53.**

 У случају настанка промена које могу наступити услед техничко-технолошких, кадровских, организационих промена у ИКТ систему и догађаја на глобалном и националном нивоу који могу нарушити информациону безбедност, надлежни субјект ИКТ система је дужан да обавести начелника Рашког управног округа, како би он могао да приступи измени овог Правилника у циљу унапређења мера заштите, начина и процедура постизања и одржавања адекватног нивоа безбедности ИКТ система, као и преиспитивања овлашћења и одговорности у вези са безбедношћу и ресурсима ИКТ система.

**X. Прелазне и завршне одредбе**

**Члан 54.**

 Овај Правилник ступа на снагу осмог дана од дана објављивања на Огласној табли Расинског управног округа.

СТРУЧНА СЛУЖБА РАСИНСКОГ УПРАВНОГ ОКРУГА

Број: 919-00-00016/2019-01 од 07.02. 2019. године

НАЧЕЛНИК

 РАСИНСКОГ УПРАВНОГ ОКРУГА

 Бранислав Весић